ŉ Tweede pienkvoet vir SA sangerDanny K en sy vrou, Lisa Koppel, en hul eersteling, Jordan (Foto: Instagram) Die Suid-Afrikaanse sanger Danny K en sy vrou, Lisa Koppel, het Saterdag vir die tweede keer ouers geword. Die sanger het die nuus op sosiale media met aanhangers gedeel. “Dis ŉ seuntjie! Ek en Lisa is verheug om die aankoms van ons tweede seun aan te kondig,” het hy op Instagram gesê. Die egpaar het in Oktober verlede jaar hul tweede swangerskap in ŉ kostelike video aangekondig. In die video vra hul eersteling, Jordan (4), vir sy ma wat in haar maag is, waarop sy antwoord “ŉ varkie”, voor sy later erken dis ŉ boetie of sussie. Danny K en Lisa is in 2012 op die Lourensford-wynlandgoed in Somerset-Wes in die Wes-Kaap getroud. Danny K is bekend vir die SHOUT-veldtog wat die meedoënlose uitwerking en druk van die misdaad-epidemie in Suid-Afrika aanspreek met behulp van verskeie veldtogte. Hy is ook bekend vir liedjies soos “Brown eyes” en “Who’s that girl”. Koppel is ŉ ambassadeur vir verskeie produkte en het onder meer haar eie skoenreeks, Running Bear, vir kinders.